SAOG, AU moet stem dik maak teen vergrype in Zim | Netwerk24
06 Augustus 2020 17:55
Die Suider-Afrikaanse Ontwikkelingsgemeenskap (SAOG) en die Afrika-Unie (AU) moet hulle dringend uitspreek teen die Zimbabwiese regering se onderdrukking van vreedsame betogings teen korrupsie in die land.
Dewa Mavhinga, direkteur van Human Rights Watch in Suider-Afrika, het Donderdag op die menseregteorganisasie se webblad (HYPERLINK) gesê SAOG en die AU moet hul stem dik maak teen die regering se vergrype oor die land heen.
"Dit is belangrik vir hierdie streeksinstellings om sterk boodskappe aan die administrasie van pres. Emmerson Mnangagwa oor te dra. Hulle moet dit duidelik maak dat skendings van mense se regte, die Afrika-handves vir menseregte en ander menseregteverdrae onaanvaarbaar is."
Volgens Mavhinga het die onderdrukking van aktiviste 'n aanlyn veldtog geïnspireer met die hutswoord #ZimbabweanLivesMatter, wat oor twee dae meer as 700 000 twiets tot gevolg gehad het, maar nóg SAOG of die AU het iets daaroor te sê gehad.
Mavhinga wil hê dat pres. Cyril Ramaphosa, die huidige voorsitter van die AU, druk op Mnangagwa plaas om die onderdrukking te beëindig en respek vir menseregte te toon.
Die Zimbabwe Daily (HYPERLINK) berig dat Ace Magashule, ANC-sekretaris-generaal, in 'n onderhoud erken het dat die Suid-Afrikaanse regering bekommerd is oor die situasie in Zimbabwe.
"Ons gaan 'n spesiale sessie hou om oor Zimbabwe te praat. Ons sien wat aangaan en die president is saam met die president van Zimbabwe bekommerd oor wat daar plaasvind en dat dit na Suid-Afrika sal oorspoel. Daarom sal ons Zimbabwiërs help om hul land en hul ekonomie te stabiliseer," het Magashule gesê.
Ebrahim Rasool, voormalige Wes-Kaapse premier en medestigter van die nieregeringsorganisasie OneAfrica, het Donderdag ook sy kommer oor Zimbabwe uitgespreek. Rasool het gesê waar daar rusteloosheid en desperaatheid onder mense is en daar geen begrip daarvoor getoon word nie, lei dit tot protesoptrede.
Die nuusagentskap Reuters berig (HYPERLINK) die VSA het intussen sanksies teen Kudakwashe Tagwirei, 'n adviseur van Mnangagwa, ingestel.
"Tagwirei en ander Zimbabwiese elite het ekonomiese ontwikkeling ontspoor en die Zimbabwiese bevolking deur korrupsie benadeel," het Justin Muzinich, die Amerikaanse adjunkminister van finansies, in 'n verklaring gesê. - Human Rights Watch , Zimbabwe Daily en Reuters